欧阳修
答梅圣俞寺丞见寄
忆昔识君初，我少君方壮。
风期一相许，意气曾谁让。
交游盛京洛，樽俎陪丞相。
騄骥日相追，鸾凰志高扬。
词章尽崔蔡，论议皆歆向。
文会忝予盟，诗坛推子将。
谈精锋愈出，饮剧欢无量。
贾勇为无前，余光谁敢望。
兹年五六岁，人事堪凄怆。
南北顿暌乖，相离独飘荡。
失杯由画足，伤手因代匠。
移书虽激切，拙语非欺诳。
安知乃心愚，而使所言妄。
权豪不自避，斧质诚为当。
苍皇得一邑，奔走踰千嶂。
楚峡听猿鸣，荆江畏蛟浪。
蛮方异时俗，景物殊气象。
绿发变风霜，丹颜侵疾痒。
常忧鵩鸟窥，幸免江鱼葬。
今兹荷宽宥，迁徙来汉上。
憔悴戴囚冠，驱驰嗟俗状。
王事多倥偬，学业差遗忘。
未能解绶去，所恋寸禄养。
举足畏逢仇，低头惟避谤。
忻闻故人近，岂惮驱车访。
一别各衰翁，相见问无恙。
交情宛如旧，欢意独能强。
幸陪主人贤，更值芳洲涨。
菱荷乱浮泛，水竹涵虚旷。
清风满谈席，明月临歌舫。
已见洛阳人，重闻画楼唱。
怡然台郁写，蹔尔累囚放。
自从还邑来，会此骄阳亢。
神灵多请祷，租讼烦笞榜。
犹须新秋凉，汉水临清漾。
野稼荡浮云，晴山开叠障。
聊以助吟咏，亦可资酣畅。
北辕如未驾，幸子能来贶。